
Depozit - tezaur vechi de 3.000 de ani, descoperit la 
Ciumești - Satu Mare 

Era în anul 2013, când un tezaur vechi de 3.000 de ani, constând 
în arme și podoabe din bronz, a fost descoperit de un elev din 
localitatea sătmăreană Ciumești (mai demult Ciomocoz), în timp ce se 
afla pe câmp la prășit. Potrivit unui comunicat de presă al Muzeului 
Județean Satu Mare, elevul Angyal Gellert se afla la prășit cartofi și 
întâmplător a dat peste mai multe arme, unelte și podoabe de bronz. 
„Fiind un elev pasionat de istorie a reușit să constate că metalele 
verzui care în ultimi doi ani se agățau de sapa bunicului la prășitul 
grădinii reprezintă de fapt piese dintr-un tezaur ce a fost împrăștiat de 
utilaje agricole pe întreaga grădină. La îndrumarea profesorului de 
istorie, Anamaria Donca de la Liceul Teoretic Carei, a anunțat 
Muzeul Județean Satu Mare. Cu ajutorul detectorului de metale 
echipa de arheologi a reușit să recupereze arme și unelte rămase pe 
câmp. Alte piese au fost recuperate din gramada de pietre de la 
marginea tarlalei culese, cu scopul de a nu deranja săparea 
culturilor”, precizeazăspecialiștii Muzeului Județean Satu 
Mare.Arheologii sătmăreni au constat că descoperirile datează din anii 
1.200 - 1.000 î.Hr., având o importanță deosebită. „Armele și 
podoabele descoperite aparțin unui tezaur îngropat, după toate 
indiciile, ca ofrandă pentru zei, în perioada 1.200-1.000 î.Hr.. 
Descoperirile de la Ciumești au o importanță deosebită deoarece 
obiectele de bronz descoperite pot fi puse în legătură cu o importantă 
așezare preistorică datând din aceeași perioadă, așezare în care a 

fost descoperit cel mai mare atelier metalurgic preistoric din 
România. Urmează să se stabilească dacă piesele descoperite au fost 
produse în așezarea sătmăreană, așa cum tinde să sugereze numărul 
mare de lingouri de aramă brută ce au apărut împreună cu piesele 
recent descoperite”, au mai comunicat specialiștii muzeului 
sătmărean. Împreună cu alte artefacte ieșite la lumină pe parcursul 
deceniilor anterioare, noile piese descoperite atestă existența unui 
important centru de putere preistoricăîn zona Ciumești-Sanislau. 
Putem aminti și inventarul funerar deosebit al unui mormânt 
descoperit aici, din care așa numitul „Coif de la Ciumești” (sec. al IV-
lea î.Hr.), coif ceremonial celtic din epoca fierului, a devenit 
emblematic, aflându-se în prezentla Muzeul Național de Istorie din 
București.  
Surse: digi24.ro; ziare.com; primariacimesti.ro, wikipedia.org; 
adevaruldespredaci.ro 

Tezaurul descoperit in Ciumești - Satu Mare 
 
 
 
Coiful celtic descoperit la Ciumești – Satu Mare 
 
 
 
 
 
